b"\n_START_ARTICLE_\nPunsel\n_START_PARAGRAPH_\nEn punsel (af fr. poin\xc3\xa7on), er en lille st\xc3\xa5lstang eller st\xc3\xa5lmejsel p\xc3\xa5 ca. 50\xe2\x80\x93100\xc2\xa0mm's l\xc3\xa6ngde, h\xc3\xa6rdet og ofte forsynet med et pr\xc3\xa6g i den ene ende, uh\xc3\xa6rdet i den anden ende (for at undg\xc3\xa5 at der springer splinter af under arbejdet), p\xc3\xa5 hvilken man sl\xc3\xa5r med en hammer. Der frembringes derved fordybninger i det metal, hvoraf arbejdsstykket best\xc3\xa5r._NEWLINE_Punslen kan enten danne et element af en mere eller mindre sammensat figur eller give en hel figur, for eksempel et bogstav, et tal, en krone, et hjerte osv., hvormed genstanden stemples enten til forsiring, for at betegne fabrikanten, angive metallets l\xc3\xb8dighed eller som kontrol med detalje-, figur- eller talpunsler. En vigtig anvendelse af punsler er til drivning, hvor figurer kan drives frem (fortrinsvis) fra bagsiden med punsler, se ogs\xc3\xa5 ciselering. Punsler af st\xc3\xa5l eller nylon kan benyttes i forbindelse med indfatning af solidere smykkesten. Ru punsler kan ogs\xc3\xa5 anvendes inden for den grafiske teknik punktstik."